Pekka Puska ei ole Outi Mäkelän mukaan korjannut vääriä väitteitään, vaikka niistä on toistuvasti huomautettu.

Kokoomuksen kansanedustaja Outi Mäkelä sanoo blogissaan, että kansanedustaja Pekka Puskan (kesk.) väitteet alkoholiuudistuksesta ovat vailla todellisuuspohjaa. Mäkelä viittaa Puskan haastatteluun Suomenmaassa 1.6.

”Vääriä väitteitään hän ei ole korjannut, vaikka niistä on toistuvasti huomautettu. Uusimpana avauksena Puska on ryhtynyt julkisuudessa arvioimaan viimekeväisten, hallituspuolueiden eduskuntaryhmien kesken käytyjen neuvottelujen kulkua ja sisältöä”, Mäkelä kirjoittaa.

Mäkelä oli kokoomuksen edustajana neuvotteluissa eikä pysty löytämään yhtäläisyyttä Puskan kuvailusta ja neuvotteluiden todellisesta kulusta.

”Puska kommentoi neuvotteluja ikään kuin tietäisi, mitä niissä on tapahtunut. Hän ei osallistunut neuvotteluihin, mutta levittää silti niistä omiin luuloihinsa perustuvia väitteitä.”

Kyse oli Mäkelän mukaan ryhmien kesken sovitusta poliittisesta kompromissista.

”Esimerkiksi kaupassa myytävien juomien vahvuusraja tuli kompromississa 5,5 prosenttiin puhtaasti siitä syystä, että keskusta ei suostunut hyväksymään yhtään korkeampaa rajaa. Perussuomalaiset ajoivat 8,5 prosentin rajaa, jonka avulla kalliimmat ja laadukkaammat pienpanimoiden oluet olisi tuotu laajojen kuluttajaryhmien saataville. Kokoomus ajoi vielä korkeampaa rajaa, jotta viinit olisi voitu vapauttaa”, Mäkelä sanoo.

Puska levittää hänen mukaansa virheellistä käsitystä, jonka mukaan lausuntokierros olisi tuonut ratkaisevaa uutta tietoa, ja että keskustan muutamat edustajat olisivat juuri sen takia intoutuneet vaatimaan asian käsittelyssä oikeutta toimia hallituksen esitystä vastaan.

”Tällaiselle selitykselle ei ole mitään katetta, vaan keskustan eduskuntaryhmä hyväksyi neuvottelukompromissin täysin informoituna keskeisistä vaikutuksista.”

Mäkelän mielestä Puska on aiemminkin ”jäänyt kiinni tosiasioiden luovasta käyttämisestä”.

”Viime viikolla MTV:n Huomenta Suomessa Puska kiisti matkustajatuonnin kasvaneen viime vuonna. THL:n tilastojen mukaan se kasvoi 13,3 prosenttia, mutta Puska väitti, ettei tuonti ole kasvanut. Myös tuoreimmat tilastot kertovat, että matkustajatuonti on jyrkässä kasvussa erityisesti niissä juomaryhmissä, joihin alkoholilain uudistuksella olisi tuotu kotimaan kaupalle hieman lisää kilpailun mahdollisuuksia.”

Alkoholilain uudistus on Mäkelän mukaan maltillinen kokonaisuudistus, jonka päämääränä on muun muassa vähentää alkoholijuomien matkustajatuontia.

”Puskan ei pitäisi sekoittaa keskustelua perusteettomilla syytöksillä eikä virheellisillä väitteillä”, Mäkelä päättää.